Gajdoš, Peter, minister obrany SR (2020-02-21):
Vážený pán predsedajúci, vážené pani poslankyne, páni poslanci, na rokovanie Národnej rady Slovenskej republiky predkladám návrh na vyslovenie súhlasu Národnej rady Slovenskej republiky s Dohovorom Rady Európy o predchádzaní násiliu na ženách a domácemu násiliu a boji proti nemu. S podpísaním predmetného dohovoru vyslovila vláda Slovenskej republiky svoj súhlas uznesením č. 297 zo 4. mája 2011, v súlade s tým dohovor za Slovenskú republiku podpísal 11. mája 2011 štátny tajomník ministerstva zahraničných vecí Slovenskej republiky Milan Ježovica. Dohovor je záväzným právnym dokumentom Rady Európy, ktorý stanovuje právne záväzné štandardy na predchádzanie násiliu na ženách a domácemu násiliu. Dohovor je medzinárodnou zmluvou podľa čl. 7 ods. 5 Ústavy Slovenskej republiky o ľudských právach a základných slobodách a medzinárodnou zmluvou, ktorá priamo zakladá práva alebo povinnosti fyzických alebo právnických osôb a má prednosť pred zákonmi Slovenskej republiky. Jeho cieľom je najmä ochraňovať ženy pred všetkými formami násilia, predchádzať k násiliu na ženách a domácemu násiliu, trestne stíhať násilie na ženách a domáce násilie a odstrániť ho, odstrániť všetky formy diskriminácie žien a podporovať rovnoprávnosť mužov a žien, prijať opatrenia na ochranu detí, obetí násilia a domáceho násilia. Dohovor sa zároveň navrhuje, pardon, dohovorom sa zároveň navrhuje zriadenie ako v prípade iných ľudskoprávnych dohovorov expertný monitorovací tím GREVIO. Dňa 29. marca 2019 Národná rada Slovenskej republiky uznesením č. 1697 požiadala vládu Slovenskej republiky, aby nepokračovala v procese smerujúcom k ratifikácii uvedeného dohovoru. Dôvodom zastavenia tohto procesu je nejednoznačný a sporný výklad jeho niektorých ustanovení. Ide predovšetkým o nejasnosti v otázke odstraňovania rodových stereotypov. Uznesením č. 641 z 18. decembra 2019 vláda Slovenskej republiky zobrala na vedomie uznesenie Národnej rady Slovenskej republiky a poverila predsedu vlády požiadať prezidentku Slovenskej republiky oznámiť depozitárovi dohovoru úmysel Slovenskej republiky nestať sa jeho zmluvnou stranou. Dňa 28. novembra 2019 prijala Národná rada Slovenskej republiky uznesenie č. 2261, ktorým požiadala vládu Slovenskej republiky postupovať s využitím všetkých možností voči inštitúciám Európskej únie s cieľom zabrániť prijatiu záväzkov, ktoré nie sú upravené v slovenskom právnom poriadku a vyplývajú z uvedeného dohovoru. Uznesením č. 15 z 15. januára 2020 zobrala vláda Slovenskej republiky na vedomie druhé uznesenie Národnej rady Slovenskej republiky č. 2261 z 28. novembra 2019. Predložené, predložený materiál schválila vláda Slovenskej republiky na svojom zasadnutí dňa 12. februára 2020. Materiál bol prerokovaný v ústavnoprávnom výbore a vo Výbore Národnej rady Slovenskej republiky pre ľudské práva a národnostné menšiny. Vážený pán predsedajúci, vážené pani poslankyne, páni poslanci, vzhľadom na výsledok stretnutia troch najvyšších ústavných činiteľov k tejto téme, ako aj v záujme ukončenia diskusií o tomto dohovore sa navrhuje, aby Národná rada Slovenskej republiky prerokovala a uzniesla sa na tomto dohovore. Ďakujem vám za pozornosť.